Президентым хуэгъэза упщIэхэмрэ абыхэм къаритыжа жэуапхэмрэ
УФ-м и Президент Путин Владимир дыгъуасэ ди къэралым и цIыхухэм захуигъэзащ икIи абыхэм я упщIэхэм жэуап иритащ. Зэуэ къыхэдгъэщхьэхукIынщ упщIэу къагъэхьахэм я бжыгъэр мелуанитIым зэрыщIигъуар. Хъыбар зэхуэзыхьэс центрым зы дакъикъэм ику иту зыхуагъазэрт цIыху 3075-м. Илъэс блэкIахэми хуэдэу, ахэр тегузэвыхьырт уасэхэр зэрыдэуейм, коррупцэм нэхъри зэрызиубгъум, ЖКХ-м и щытыкIэм, н. къ.
Псом япэу къэралым и Iэтащхьэм еупщIащ блэкIа илъэсым зэфIэгъэкIа хъуахэмрэ къемыхъулIахэмкIэ.
Президентым къелъытэ лэжьыгъэ мымащIэ зэфIагъэкIауэ. АрщхьэкIэ, апхуэдэ пIалъэ кIэщIым зылъэмыIэса Iуэхухэри щыIэщ.
— Дэ къалэн гугъухэр ди пщэ дэтлъхьэжащ, ахэр гъэзэщIэныр тыншу зэрыщымытынур къыдгурыIуэу, — жиIащ Путиным. — Ахэр си къулыкъум сыщыхахыжам Iэ зытездза указхэмкIэ къэзгъэлъэгъуащ. ЗэрыгурыIуэгъуэщи, япэ изгъэщар псэуныгъэм егъэщIылIа Iуэхухэрщ. ЦIыхухэм я лэжьапщIэм зэпымыууэ хохъуэ, хэбгъэзыхьмэ, лэжьыгъэм къит хъерым зэрызиIэтым нэхърэ нэхъ псынщIэу. Ар къемызэгъыу къэзылъытэ IэщIагъэлIхэри зэрыщыIэм дыщыгъуазэщ. АрщхьэкIэ, дэ абы дыкъыпыкIыркъым.
Апхуэдэу къэралым и Iэтащхьэм къыхигъэбелджылыкIащ пенсэхэм я Iуэхур. 2013 гъэм абыхэм тIэунейрэ хагъэхъуащ — мазаемрэ мэлыжьыхьымрэ. Урысейм щыщIадзащ ещанэ сабий зыгъуэта унагъуэхэм мазэ къэс ахъшэ щрату. Демографие и лъэныкъуэкIэ Iуэхур щымыщIагъуэ щIыналъэхэм ар сом мини 7-м щыноблагъэ. Студентхэм я стипендиехэри нэхъыбэ хъуащ.
УпщIэхэр къэралым и щIыналъэ псоми икIащ. Псалъэм и хьэтыркIэ, илъэс куэд лъандэрэ дохутыр IэнатIэм пэрыт цIыхубзыр щIэупщIащ езыр зыщыпсэу щIыпIэм медицинэ лэжьакIуэхэм яIэрыхьэ улахуэр хуабжьу зэрымащIэр къызыхэкIым.
Путин Владимир къыхигъэщхьэхукIащ дохутырхэм егъэджакIуэхэм нэхърэ нэхъыбэ къызэралэжьыр. ЩIыналъэхэр даIыгъын папщIэ, абыхэм псори зэхэту сом мелард 40 хуаутIыпщащ. АрщхьэкIэ, улахуэхэр зэкIэ къыщамыIэта щIыпIэхэри мащIэкъым. Сыт щхьэкIэ? А упщIэм и жэуапыр къыщыдгъуэтыфынур езы щIыналъэхэрщ. Къэтхутэн хуейщ а ахъшэр зыхуаутIыпщахэм иджыри къэс щIаIэрымыхьам и щхьэусыгъуэр. Ахэр нэгъуэщI IуэхукIэ къагъэсэбэпамэ, къуаншэхэм ткIийуэ ябгъэдыхьэн хуейщ.
Белгород къалэм щыпсэу Захарченкэ Павел Путин Владимир и деж къыщищIэну хуейщ: абы къилъытэрэ Правительствэр и къалэнхэм пэлъэщу? Егъэджэныгъэмрэ щIэныгъэмкIэ министр Ливановыр щхьэ и IэнатIэм IуамыгъэкIрэ?
Къэралым и Iэтащхьэм и псалъэхэм ятепщIыхьмэ, Правительствэм и къарур къигъэлъэгъуэну иджыри пасэIуэщ: ар къызэрызэрагъэпэщрэ илъэсым нэблэгъа къудейщ.
Путин Владимир жэуап къритащ коррупцэм хуэгъэза упщIэми. ЗыхъумэжыныгъэмкIэ министру щыта Сердюков Анатолийрэ абы и блыгущIэтхэмрэ щхьэ жэуапым ирамышалIэрэ? Ахэр зэрыкъуаншэр белджылы къащIакъэ?
Урысей Федерацэм и УнафэщIым мы Iуэхум зригъэубгъуакъым. ЖиIа къудейщ: мылъку зэзылъэфэлIахэр жэуапым езышэлIэну хуитыр судым и закъуэщ. Ауэ захуэкъым «Оборонсервис»-м теухуа Iуэхур щIауфауэ е ягъэтIылъауэ, языныкъуэхэр жэуапым ирашалIэу, адрейхэр хейуэ хэкIыу къэзылъытэхэр. Судхэм я къалэнхэр ягъэзащIэ. Абыхэм ягъэкъуаншэхэм тралъхьэ тезырхэм хагъэплъэжын папщIэ, ищхьэкIэ щыIэ хеящIэхэм захуэзыгъазэхэр суд зытращIыхьхэм я процент 15-м и закъуэщ. Хейуэ куэдыр хэкI хуэдэу зэрыжаIэри тэмэмкъым. Нэгъабэ и закъуэ суд тращIыхьащ хабзэхъумэу, къулыкъущIэу, депутату 800-м щIигъум.
Путин Владимир апхуэдэу жэуапхэр яритащ нэгъуэщI упщIэ куэд дыдэм.
МАХЪШОКЪУЭ Мухьэмэд.
